
Vă înaintăm, alăturat, Raportul asupra propunerii legislative privind achiziţionarea unor bărci în localităţile care au avut de suferit în urma inundaţiilor şi cele care sunt expuse la inundaţii, trimis comisiei noastre spre dezbatere şi avizare în fond cu adresa nr. PL.x 744 din 5 noiembrie 2007. 

 Prin obiectul de reglementare şi conţinutul său, proiectul de lege se încadrează în categoria legilor ordinare.


                 VICEPREŞEDINTE,                              SECRETAR,

TRAIAN CONSTANTIN IGAŞ                  SERES DENES                                                                            

asupra propunerii legislative privind achiziţionarea unor bărci în localităţile care au avut de suferit în urma inundaţiilor şi cele care sunt expuse la inundaţii

1.În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic, a fost sesizată, în vederea dezbaterii şi avizării în fond, cu propunerea legislativă privind achiziţionarea unor bărci în localităţile care au avut de suferit în urma inundaţiilor şi cele care sunt expuse la inundaţii, trimisă cu adresa nr. PL.x 744 din 5 noiembrie 2007. 

La întocmirea Raportului s-au avut în vedere:
· avizul favorabil al Consiliului Legislativ nr.628/21.05.2007;
· punctul de vedere negativ al Guvernului nr.1326/01.06.2007
Propunerea legislativă a fost dezbătută şi avizată în fond, în procedură obişnuită, în şedinţa din 12 decembrie 2007.

Propunerea legislativă are ca obiect de reglementare achiziţionarea unor bărci, cu finanţare de la bugetul de stat, pentru localităţile care au suferit ca urmare a inundaţiilor, precum şi pentru cele care sunt expuse inundaţiilor.
Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea acestei propuneri legislative pe motiv că nu se impune adoptarea unei legi speciale privind achiziţionarea unor mijloace fixe, de orice natură ar fi acestea, întrucât consiliile locale, potrivit atribuţiilor conferite de Legea administraţiei publice locale nr 215/2001, au iniţiativă şi hotărăsc, în condiţiile legii, în toate problemele de interes local.
 De asemenea, din cuprinsul propunerii legislative nu reiese cu claritate care este autoritatea contractantă a bărcilor cu motor, întrucât din dispoziţiile art.2 rezultă că fondurile necesare pentru achiziţionarea bărcilor cu motor se asigură de către Guvern, iar din art. 4 reiese că bărcile achiziţionate „intră în proprietatea consiliului local”. Tot referitor la art. 4, s-ar fi impus clarificarea regimului juridic al bunurilor ce ar urma să fie achiziţionate prin licitaţie publică, ţinând cont şi de dispoziţiile art. 7 din legea nr. 213/1998 privind proprietatea publică şi regimul juridic al acesteia, cu modificările şi completările ulterioare.
Totodată, în condiţiile în care, pentru acoperirea fondurilor necesare în vederea realizării investiţiilor propuse, iniţiatorii indică drept sursă de finanţare pentru cheltuielile respective bugetul de stat, se impunea precizarea surselor financiare necesare aplicării măsurilor propuse, în caz contrar încălcându-se dispoziţia art. 138 alin. (5) din Constituţia României, care prevede că „Nici o cheltuială bugetară nu poate fi aprobată fără stabilirea sursei de finanţare”.

2. Prin obiectul de reglementare şi conţinutul său, propunerea legislativă se încadrează în categoria legilor ordinare. 

3. La lucrările Comisiei au fost prezenţi 23 deputaţi, din totalul de 27 membrii ai Comisiei. 

Raportul de respingere al Comisiei a fost adoptat cu majoritate de voturi (1 vot împotrivă).
5. Propunerea legislativă a fost respinsă de Senat în şedinţa din 30 octombrie 2007.


6. Potrivit art.75 alineatele (1) şi (3) din Constituţia României, republicată şi art.92 alin.(9) pct.2 din Regulamentul Camerei Deputaţilor, republicat, propunerea legislativă este de competenţa decizională a Camerei Deputaţilor.

                       VICEPREŞEDINTE,                            SECRETAR,

TRAIAN CONSTANTIN IGAŞ                      SERES DENES                                                                            

